આ અંગે મળતી માહિતી અનુસાર રવિવારે મળસ્કે 3.00 વાગ્યાની આસપાસ બારડોલી સહિત સમગ્ર સુરત જિલ્લામાં મેઘરાજાએ ધમાકેદાર એન્ટ્રી કરી હતી. ભારે પવન સાથે આવેલ પહેલો વરસાદ ખેડૂતો માટે નુકશાન કારક સાબિત થયો હતો. વાવાઝોડાના કારણે કેળનો ઊભો પાક જમીનદોસ્ત થઈ ગયો હતો. સરદાર બાગાયત બારડોલીના પ્રમુખ સંજય પટેલના જણાવ્યા અનુસાર બારડોલી તેમજ પલસાણા તાલુકામાં લગભગ 250 એકર કેળાંના પાકને નુકસાન થયું હોવાના અહેવાલ છે. જેમાં 200 એકર કેળાંનો પાક સંપૂર્ણ નાશ થઈ ગયો હોવાનું જણાવ્યુ હતું. જ્યારે પચાસ એકરમાં આંશિક નુકશાન થયું હોવાની સંભાવના છે. બીજી તરફ 10 દિવસ વહેલા આવેલા વરસાદથી કેરીના પાકને પણ મોટું નુકશાન સહન કરવું પડે એમ છે. એક તરફ સરકાર બાગાયતી પાકને પાકવીમા હેઠળ સમાવતી ન હોય ખેડૂતોને માથે મોટી આફત આવી પડી છે. વરસાદને કારણે ડાંગરનો તૈયાર પાક પણ જમીનદોસ્ત થઈ ગયો હતો. હાલ ડાંગર કાપણીની સિઝન ચાલી રહી છે. ત્યારે અચાનક આવી પડેલા વરસાદે ડાંગર પકવતા ખેડૂતોની ચિંતા પણ વધારી દીધી છે.